Informanter er valgt med bakgrunn i:

* Det forventes at de utvalgte informantene har et grunnlag for å uttale seg om risikostyring i med fokus på byutvikling.
* Interne ansatte i kommunen. Som arbeider med kommuneplan, kommunedelplaner, område og reguleringsplaner. Ulike tjenesteområder i kommunen som oppvekst barn og unge, helse og velferd, oppvekst skole, innovasjon og digitalisering, byutvikling og teknisk, Sandnes havn KF, Sandnes eiendomsselskap KF og Sandnes tomteselskap KF.
* Samtidig er noen av medlemmene i det kommunale beredskapsrådet valgt som representanter for nødetater og frivillige foreninger (FORF)

Informanten er kvinne i alder av 61 år. Ikke bosatt i kommunen, men kjenner regionen godt.

Hun har en ledende stilling i organisasjon stab/støtte i Sandnes kommune.

Faglig bakgrunn: Sykepleierutdanning med geriatri og bachelor i endringsledelse.

Arbeidserfaring: SUS, kommunehelsetjeneste, næringsmiddeltilsynet og mattilsynet og Sandnes kommune- både fagansatt og ledelse/direktør (offentlig forvaltning – siste 11 år i Sandnes kommune.

1. **Kan du beskrive din tilnærming til begrepene risiko og sårbarhet?**

Når jeg tenker på sårbarhet er jeg opptatt av at vi skal lage avbøtende tiltak i forhold til dette, og vår evne viser om vi er sårbare**.** Og risiko er for meg muligheten for at en hendelse skal inntreffe eller en størrelse og variabel for mulige utfall.

1. **Har du aktivt deltatt i arbeid med risiko- og sårbarhets analyser, og evt. hvordan vil du beskrive dette arbeidet?**

Jeg har deltatt i noe analysearbeid knyttet til HROS arbeid, GDPR og informasjonssikkerhet. Men ikke direkte i arbeidsgrupper.

1. **Hvordan vil du beskrive usikkerhet i forhold til arbeid med risiko- og sårbarhetsanalyser?**

Opplever at min rolle er å støtte opp om de analyseresultatene som er kommet frem, men det vil alltid være usikkerhet knyttet til analyser. Tenker at usikkerhet er en del av beredskapsarbeidet.

1. **Er helhetlig risiko- og sårbarhetsanalyse viktige for kommunale rapporter?**

**J**eg synes det bør være det, men er usikker på om det faktisk er det.

1. **Har du et forhold til risikostyring og dette begrepet?**

Jeg kan ikke si at jeg har et nært forhold til dette begrepet, men jeg erkjenner at det er risiko knyttet til både HMS og beredskapsarbeidet i kommunen og samfunnet ellers.

1. **Hvilke kriterier legges til grunn for arbeidet med samfunnssikkerhet og beredskap i det norske samfunnet, er det spesielle instanser du vil nevne her?**

Ja, vil nevne DSB, PST, fylkesmannen i Rogaland, sivilforsvaret, Forsvaret, nødetatene, regionale kommunale beredskapsarbeidet på Nord-Jæren og vårt eget beredskapsarbeid.

1. **Er det spesielle lover eller forskrifter som regulerer arbeidet med samfunnssikkerhet i norske kommuner?**

Sivilbeskyttelses lov og forskrift kommunal beredskapsplikt, GDPR direktivet og plan- og bygningsloven og kommuneloven.

1. **Er Sandnes kommune etter din oppfatning en pådriver for å fremheve arbeid med samfunnssikkerhet og beredskap?**

Tenker at svaret her er verken ja eller nei. Det enkelte tjenesteområde eller enhet er bevisst på dette, tenker spesielt på helse og teknisk sektor. Men på tvers opplever jeg ikke at kommunen er en pådriver heller ikke regionalt noe jeg gjerne så mer av.

1. **Det er fokusert mye på å bygge robuste samfunn den senere tiden, hvordan vil du forklare hva robust er i denne konteksten?**

Robust kan være infrastruktur og tiltak knyttet til klimatilpassning. Eller hvordan vi individuelt ryster oss i forhold til bortfall av vann og strøm. Et paradoks er om det moderne samfunn med mye digitale løsninger gjør oss mer robuste eller mer sårbare.

1. **Opplever du at Sandnes kommune har en integrert praksis for risikostyring, evt. hvordan eller hvorfor ikke?**

Jeg vil ikke si at vi har dette integrert, men det er også feil å si at vi ikke gjør det i det hele tatt. Som eksempel har vi stort fokus på risikostyring knyttet til informasjonssikkerhet. Dette skyldes vårt eget fokus samtidig lovverk og krav fra overordnete myndigheter.

Samtidig opplever jeg at jeg ikke har god nok oversikt for helheten av tjenestene i kommunen.

1. **Hvilke sårbarheter vil du trekke frem som mest fremtredende i en byutviklingssammenheng for Sandnes?**

Ser at det har vært stort søkelys på vekst den tiden jeg har vært i kommunen. Opplever at veksten har vært noe utelukkende positivt, det er jo ikke sikkert. Hvordan har vi tenkt om veksten egentlig eller hvilke rammer har vi planlagt ut fra? Hvorfor har vi ikke fokusert mer på at Sandnes kommune også er en veldig stor landbrukskommune og samtidig en større by?

Klarer vi å se de sårbarhetene dette gir, opplever at det ikke er spesielt stort politisk engasjement omkring disse temaene.

1. **Hvordan er vektingen etter din mening i forhold til hvem som påvirker byutvikling i størst grad mellom private og offentlige aktører i Sandnes, 50/50 eller?**

Det vet jeg ikke, så det er vanskelig for meg å uttale meg om.

1. **Hva har vært det viktigste byutviklingsgrepet etter din mening for Sandnes og hvorfor er det nettopp dette?**

Tenker at byvekstavtalen og bussveien er det viktigste grepet akkurat nå. Det å endre folks vaner med privat bilbruk til kollektiv transport betyr mye både for byutvikling, by- kvalitet og bærekraft.

1. **Har Sandnes kommune fokusert på analysearbeid og sikkerhetsstyring i kommuneplan sammenheng de siste 10 årene etter din mening?**

Er usikker på om vi har gjort dette i stor grad, men opplever at vi fokuserer mer på dette i den siste kommuneplanen enn tidligere.

1. **Hva er den største utfordringen i et risikoperspektiv når det gjelder byutviklingen i Sandnes fremover etter din mening?**

Tenker på at dette med klimatilpassning er noe av det viktigste vi må arbeide mer med. Holde oss til vedtatt planverk og være lojale både administrativt og politisk. Utvikle byen knyttet til kollektivaksene. Samtidig fokusere på et levende sentrum med gode oppvekstsvilkår for barn og unge.